**Javno savjetovanje**

**o nacrtu Odluke o izmjenama i dopunama Odluke o komunalnom redu**

Svoje doprinose javnom savjetovanju molimo dostavite Upravnom odjelu za opće, pravne i tehničke poslove putem priloženog obrasca do 22. siječnja 2018. na adresu elektroničke pošte: ana.huljev@samobor.hr, navodeći u predmetu poruke "Javno savjetovanje"

Člankom 179. stavkom 8. Zakona o održivom gospodarenju otpadom (Narodne novine br. 94/13 i 73/17) propisano je da su jedinice lokalne samouprave dužne uskladiti odluke o komunalnom redu donesene na temelju [Zakona o komunalnom gospodarstvu](http://www.zakon.hr/z/319/Zakon-o-komunalnom-gospodarstvu) (Narodne novine broj 36/95, 70/97, 128/99, 57/00, 129/00, 59/01, 26/03. – pročišćeni tekst, 82/04, 110/04, 178/04, 38/09, 79/09, 153/09, 49/11, 84/11, 90/11. 144/12 i 36/15), u dijelu koji se odnosi na skupljanje, odvoz i postupanje sa sakupljenim komunalnim otpadom s odredbama Zakona o održivom gospodarenju otpadom i uredbom o načinu gospodarenja komunalnim otpadom u roku od tri mjeseca od dana stupanja na snagu navedene uredbe.

U glavi IV Odluke o komunalnom redu (Službene vijesti Grada Samobora broj 4/08, 7/08, 7/09), sadržane su odredbe o sakupljanju, odvozu i postupanju s komunalnim otpadom koje je potrebno izmijeniti na gore navedeni način.

Naime, člankom 187. stavkom 1. Zakona o održivom gospodarenju otpadom propisano je da danom stupanja na snagu predmetnog Zakona (23. srpnja 2013.) u Zakonu o komunalnom gospodarstvu prestaju su važiti odredbe članka 3.,11.,20., 30. i 34. u odnosu na komunalnu djelatnost održavanja čistoće u dijelu koji se odnosi na sakupljanje i odvoz komunalnog otpada na određena odlagališta i komunalnu djelatnost odlaganja komunalnog otpada. Istim Zakonom propisano je da su jedinice lokalne samouprave dužne uskladiti odluke o komunalnom redu donesene na temelju [Zakona o komunalnom gospodarstvu](http://www.zakon.hr/z/319/Zakon-o-komunalnom-gospodarstvu), a u dijelu koji se odnosi na skupljanje, odvoz i postupanje sa sakupljenim komunalnim otpadom s odredbama Zakona o održivom gospodarenju otpadom i Uredbom o načinu gospodarenja komunalnim otpadom, i to u roku od tri mjeseca od dana stupanja na snagu navedene Uredbe.

Vlada Republike Hrvatske na sjednici održanoj 25. svibnja 2017. donijela je Uredbu o gospodarenju komunalnim otpadom (Narodne novine broj 50/17), a ista je stupila na snagu 1. studenog 2017.

Zakon o održivom gospodarenju otpadom, osim komunalnog otpada definira i kategorije komunalnog otpada kao što su biorazgradivi komunalni otpad, krupni (glomazni) komunalni otpad i miješani komunalni otpad (članak 4. stavak 1. točke 3.,18.,19., 22.), a člankom 30. stavkom 7. propisuje da predstavničko tijelo jedinice lokalne samouprave donosi odluku o načinu pružanja javne usluge prikupljanja miješanog komunalnog otpada i biorazgradivog komunalnog otpada te obvezatni sadržaj predmetne odluke.

Nadalje, Uredba o gospodarenju komunalnim otpadom između ostaloga detaljno propisuje sadržaj predmetne odluke (što još ista mora sadržavati osim odredbi propisanih člankom 30. stavkom 7. Zakona), način gospodarenja komunalnim otpadom u vezi s javnom uslugom prikupljanja miješanog komunalnog otpada i biorazgradivog komunalnog otpada te odvojenog prikupljanja otpadnog papira, metala, stakla, plastike, tekstila, problematičnog otpada i krupnog (glomaznog) otpada.

Odlukom o izmjenama i dopunama Odluke o komunalnom redu, u glavi IV. pod naslovom SAKUPLJANJE, ODVOZ I POSTUPANJE SA SAKUPLJENIM KOMUNALNIM OTPADOM, propisane su odredbe koje se odnose na definiranje što je komunalni otpad, način na koji se na području grada Samobora obavlja komunalnu djelatnost sakupljanja i odvoza otpada, koji otpad nije dozvoljeno odlagati u posude za odlaganje otpada i dr. ( članci 52. do 60.).